**Die Gäärshupper un ju Miegelke**

von Gretchen Grosser

Dät waas midde inne Sumer. Ju Sunne scheen woorm fon dän wulkenloose Hemel addeel. Do Wederkatte ronnen, Fugele un Insekten soangen uume Wädde. Die Gäärshupper waas wuurich un loai un sunnde sik in ju gräine Gäärsmäid. Hie lieuwde in Säälskup mäd Iemen un een Miegelke.

Die Gäärshupper spielde ap sien Fiole, wist ju Miegelke pöäselde, uum hiere Huus ful tou dregen mäd Ieteräien foar dän loange Winter. „Oarbaidjen, dät häd noch Tied!“, kwaad die Gäärshupper tou sik un moakede färe Musik.

Die Sumer waas gau foarbie. Die koolde Noudewiend koom, un insen smäidens waas ju Gruunde tichtdäkked mäd Snee. Nu foont die Gäärshupper niks tou ieten. „Dät häd niks tou betjuuden“, kwaad hie gans munter, „mien Noaberske, ju Miegelke häd genouch, iek leende mie wät fon hier.“

Hie geen ätter dät Huus fon ju Miegelke un kloppede anne Dore. Ju moakede hiere Dore bloot so ieuwen epen. Die Wiend puustede so grääsich koold. Truch ju litje Glieuwe kwaad die Gäärshupper: „Wie sunt dän ganse Sumer uur goude Noabere weesen. Nu bän iek ätter die tou kemen, uum die tou fräigjen, of du mie nit wät tou ieten leende wollt, bit do woorme Dege wierkume. Och, wät waas dät goud, iek stierwe uurs foar luter Smoacht.“

Wieruum kumst du ätter mie tou?“, fräigede ju Miegelke kros. „Iek häbe stuur puupsakked dän ganse Sumer uur, wist du inne Sunne lain hääst tou loaiwamsjen!“

Iek häbe daach Musik moaked foar do Iemen, uumdät jo bie hiere stuure Oarbaid ’n bitje Ferkoaierskup hieden!“, onterde die Gäärshupper.

„Sjuch tou, dät du hier wächkumst. Gung du man ätter dien Iemen. Do koast du nu uk noch wäil wät foardoansje“, tuuterde ju Miegelke un hääu hiere Doore ticht un liet dän smoachtige Gäärshupper, die sik foar Keelde schudderde, eenfach inne Keelde stounde.

Uut: „Seelter Märchenbouk“.

Woude ferkloorje:

*Gäärshupper* – Grashüpfer; *wuurich un loai* – müde und faul; *lieuwje* – leben; *Säälskup* – Gesellschaft; *Iemen* – Bienen; *Miegelke* – Ameise, *Fiole* – Geige; *wist* – während; *pöäselje* – schwer arbeiten; *Noudewiend* – Nordwind; *Noa­berske* – Nachbarin; *Glieuwe* – (Tür-)Spalt; *Smoacht* – Hunger; *stuur puupsakje* – schwer arbeiten, sich quälen; *loaiwamsje* – faulenzen; *Ferkoaier­skup* – Unterhaltung; *onterje* – antworten; *Keelde* - Kälte